b'\n_START_ARTICLE_\nResident Evil 2\n_START_SECTION_\nPelaaminen\n_START_PARAGRAPH_\nResident Evilin tapaan Resident Evil 2:ssa on kaksi pelattavaa hahmoa. Molemmilla hahmoilla on omanlaisensa A- ja B-skenaariot, joten peliss\xc3\xa4 on kaikkiaan nelj\xc3\xa4 pelattavaa skenaariota. Saavutuksien kautta peliss\xc3\xa4 on my\xc3\xb6s mahdollista avata hahmoille uusia asusteita ja erilaisia minipelej\xc3\xa4.\n_START_SECTION_\nJuoni\n_START_PARAGRAPH_\nKaksi kuukautta ensimm\xc3\xa4isen Resident Evil -pelin tapahtumien j\xc3\xa4lkeen l\xc3\xa4\xc3\xa4keyhti\xc3\xb6 Umbrellan kehitt\xc3\xa4m\xc3\xa4 biologinen ase, T-virus, on levinnyt Raccoon Cityn kaupunkiin ja muuttanut l\xc3\xa4hes kaikki asukkaat zombeiksi. Kaupunkiin ty\xc3\xb6n per\xc3\xa4ss\xc3\xa4 matkustanut alokaspoliisi Leon S. Kennedy tapaa velje\xc3\xa4\xc3\xa4n etsiv\xc3\xa4n opiskelija Claire Redfieldin. Poliisiasemalla Claire saa tiet\xc3\xa4\xc3\xa4, ett\xc3\xa4 h\xc3\xa4nen veljens\xc3\xa4 Chris Redfield on l\xc3\xa4htenyt Eurooppaan etsim\xc3\xa4\xc3\xa4n Umbrellan p\xc3\xa4\xc3\xa4majaa. Leon ja Claire p\xc3\xa4\xc3\xa4tt\xc3\xa4v\xc3\xa4t hajaantua etsim\xc3\xa4\xc3\xa4n muita selviytyji\xc3\xa4 ja lopulta paeta kaupungista._NEWLINE_Etsiess\xc3\xa4\xc3\xa4n pakotiet\xc3\xa4 Claire tapaa Sherry-nimisen tyt\xc3\xb6n. Claire saa selville, ett\xc3\xa4 lahjottu poliisip\xc3\xa4\xc3\xa4llikk\xc3\xb6 Brian Irons piilottelee todisteita uuden G-viruksen kehityksest\xc3\xa4. G-virukselle altistunut mutantti tappaa Ironsin ja Claire sek\xc3\xa4 Sherry pakenevat poliisiasemalta viem\xc3\xa4reihin._NEWLINE_Leon tapaa Ada Wong -nimisen naisen, joka on tullut kaupunkiin etsim\xc3\xa4\xc3\xa4n poikayst\xc3\xa4v\xc3\xa4\xc3\xa4ns\xc3\xa4 Johnia. Ada l\xc3\xb6yt\xc3\xa4\xc3\xa4 Sherryn kadottaman kultaisen kaulariipuksen. Viem\xc3\xa4reiss\xc3\xa4 tuntematon nainen ampuu Adaa kohti, mutta Leon sy\xc3\xb6ksyy luodin eteen. Ada seuraa ampujaa ja saa selville, ett\xc3\xa4 t\xc3\xa4m\xc3\xa4 on Sherryn \xc3\xa4iti Annette, G-viruksen kehitt\xc3\xa4j\xc3\xa4n William Birkinin vaimo. Suojellakseen el\xc3\xa4m\xc3\xa4ns\xc3\xa4 t\xc3\xa4rkeint\xc3\xa4 ty\xc3\xb6t\xc3\xa4 Umbrellan salaisilta agenteilta William pisti virusta itseens\xc3\xa4 ja muuttui ep\xc3\xa4muodostuneeksi mutantiksi. Annette yritt\xc3\xa4\xc3\xa4 ottaa Adan l\xc3\xb6yt\xc3\xa4m\xc3\xa4n kaulariipuksen, mutta putoaa kamppailun j\xc3\xa4lkeen kaiteen yli syv\xc3\xa4\xc3\xa4n kuiluun. Ada tajuaa, ett\xc3\xa4 riipuksen sis\xc3\xa4ll\xc3\xa4 on n\xc3\xa4yte G-viruksesta. My\xc3\xb6hemmin Ada palaa Leonin luokse ja hoitaa t\xc3\xa4m\xc3\xa4n ampumahaavan._NEWLINE_Leon ja Ada sek\xc3\xa4 Claire ja Sherry etenev\xc3\xa4t kohti Umbrellan salaista, maanalaista tutkimuskeskusta. Birkin haavoittaa Adaa pahasti ja Leon joutuu tutkimaan laboratoriota l\xc3\xb6yt\xc3\xa4\xc3\xa4kseen parannustarvikkeita. Psykoottinen Annette kertoo Leonille, ett\xc3\xa4 Adan suhde Johnin kanssa on vain h\xc3\xa4m\xc3\xa4yst\xc3\xa4 ja ett\xc3\xa4 Ada on G-virusta etsiv\xc3\xa4 vakooja. Bioase Tyrant haavoittaa Annettea ja Adaa, mutta Ada pelastaa Leonin ja vannoo rakastavansa t\xc3\xa4t\xc3\xa4. Ennen kuolemistaan Annette kertoo Clairelle kuinka rokote tartunnan saaneen Sherryn pelastamiseksi valmistetaan. Leon ja Claire pelastavat Sherryn ja pakenevat h\xc3\xa4t\xc3\xa4junalla. Pahasti vahingoittunut Ada onnistuu pakenemaan ennen kuin itsetuhoj\xc3\xa4rjestelm\xc3\xa4 tuhoaa laboratorion ja tappaa Birkinin. Leon p\xc3\xa4\xc3\xa4tt\xc3\xa4\xc3\xa4 tuhota Umbrellan ja Claire jatkaa veljens\xc3\xa4 etsimist\xc3\xa4.'